《观音岩》
清代·曹文埴

神工不沿袭，生面开㟏岈。弹子矶已险，狡狯斯有加。

巨石插江矶，屹立凌云霞。幻作倒垂势，弥望何槎丫。

蟠虬露首尾，渴虎张爪牙。寒光偶一闪，凛凛悬镆铘。

猿猱所不及，半壁苍穹遮。古洞复谁凿，黯淡临江涯。

冉冉蒸水气，幂轻烟斜。或恐匿魍魉，亦虑藏虺蛇。

飞仙庶能度，风马云为车。如何峙层构，中有山僧家。

仿佛普陀石，海上横孤槎。快游试新险，打桨乘短艖。

飘忽到岩麓，曲磴通幽遐。洞口已昏黑，欲入空嗟呀。

山僧解爱客，夹径燃烛花。天光漏一线，西向穿窗纱。

楼阁半无地，支以枯木丫。有槛不敢倚，侧足双手叉。

惊泷俯浩渺，石齿纷{齿虘}牙。盘涡与旋沫，咫尺千拗洼。

蛟龙此窟宅，毋乃时攫拿。正容戒僮仆，下视声勿哗。

须臾暮色起，津鼓闻三挝。篙师理轻楫，荡漾归平沙。

隔江骋遥睇，波影殊清嘉。佛镫照明灭，几点盘神鸦。

作者简介：（?—1798）清安徽歙县人，字近薇，号竹虚。乾隆二十五年进士，授编修。历刑、兵、工、户各部侍郎，兼管顺天府尹。鞫狱秉公。官至户部尚书。卒谥文敏。有《石鼓研斋文钞》。